[Innocentius Episcopus servus servorum Dei, venerabili fratri Basiliensi Episcopo, salutem et Apostolicam benedictionem. Petitionem dilectorum filiorum Abbatis et Conventus Cluniacen. audivimus continentem, quod cum Prioratus de Alta-Cliqua Clun. Ordinis Conventualis existat, et ejus ordinatio ad Abbatem ipsum pertineat pleno jure, ac semper per Priorem Monachum ejusdem ordinis soleat gubernari, Tu sub illo prætextu quod tibi dicebas commissum à nobis, ut de jam dicto Prioratu auctoritate nostra dilecto filio B. .... Grandivallensi præposito provideres, copia rescripti Apostolici præfatis Abbati et Conventui, licet eam instanter petiverint, denegata, Prioratum eumdem præfato præposito regendum ab ipso quoad viveret commisisti, in multorum scandalum, et Cluniacensis Monasterii detrimentum. Cum autem intentionis nostræ non fuerit quod prætextu provisionis hujusmodi Monasterium ipsum deberet taliter prægravari, ac decenter utrique parti super hoc providere velimus; fraternitati tuæ per Apostolica scripta mandamus, quatinus, si est ita, dictum Prioratum sine dilationis ac difficultatis obstaculo Monasterio præfato restituens, amoto ab ipso quolibet illicito detentore, memorato præposito de beneficio Ecclesiastico, quod ipsius personam deceat, juxta Priorum provideas continentiam litterarum. Si verò restitutio ipsa propter repugnantiam ejusdem præpositi provenire non poterit, tu post susceptionem præsentium spatium duorum mensium terminum peremptorium præfigas eidem, quò per se vel Procuratorem idoneum compareat coram nobis exhibituris dictis Abbati et Conventui super hoc justitiæ complementum. Diem autem citationis, et formam, et quicquid inde feceris nobis per tuas litteras harum seriem continentes fideliter intimare procures. Datum Lugduni VII. Idus Octobris, Pontificatus nostri anno V.]